Anexa nr. 1 la HCL nr. \_\_\_\_\_/2021

ROMÂNIA

JUDEŢUL SUCEAVA

#### **MUNICIPIUL CÂMPULUNG MOLDOVENESC**

CONSILIUL LOCAL

**PLAN ANUAL DE ACŢIUNE**

privind serviciile sociale administrate și finanțate din bugetul local al municipiului Câmpulung Moldovenesc pentru anul 2021

Planul anual de acțiune privind serviciile sociale oferite de Direcția de Asistență Socială se elaborează în concordanță cu obiectivele și acțiunile prevăzute în Strategia de dezvoltare a serviciilor sociale la nivelul municipiului Câmpulung Moldovenesc, aprobată prin Hotărârea Consiliului Local nr. 136/17.12.2019, conform Legii asistenței sociale nr. 292/2011, cu modificările și completările ulterioare.

Planul anual de acțiune privind serviciile sociale poate fi modificat:

* urmare unor modificări apărute în structura Direcției de Asistență Socială;
* urmare modificării sau apariției unor noi acte normative .

Planificarea este un proces sistematic prin care Direcția de Asistență Socială își definește anumite priorități esențiale pentru îndeplinirea misiunii ei.

Rolul planificării este de a ajuta instituția:

- să își definească obiectivele;

- să își definească prioritățile și cele mai potrivite acțiuni pe care le va întreprinde.

Planul anual de acțiuni cuprinde măsuri specifice de îmbunătățire a sistemului de asistență socială, identificarea categoriilor de beneficiari, servicii sociale pentru a fi înființate, propuneri elaborate de Direcția de asistență socială, reprezentând transfigurarea în obiective a tuturor factorilor analizați în procesul de realizare și dezvoltare a unui sistem coerent, adaptat nevoilor locale ale Municipiului Câmpulung Moldovenesc.

În cadrul Direcției de asistență socială măsurile de asistență socială se realizează cu prioritate în favoarea persoanelor și familiilor aflate în dificultate sau în risc de a deveni dependente din punct de vedere social, prevenind sau ameliorând situația de dificultate și menținând un nivel decent de viață persoanei sau familiei prin acordarea unui sprijin suplimentar constând în prestații și servicii sociale. Toate măsurile sunt centrate pe respectarea interesului major al persoanei în dificultate, respectarea drepturilor și libertăților proprii, dreptul la opinie și libera alegere a măsurii sociale potrivită fiecărui caz.

În vederea facilității accesului la aceste măsuri se pune accent pe dezvoltarea serviciilor de informare și centralizare a informațiilor privind obiectivele sociale și serviciile sociale la care se poate apela, dar în același timp dezvoltarea unei relații participative și stimulative cu cetățeanul.

**I. Administrarea, înființarea si finanțarea serviciilor sociale**

**A**. **Obiective**

Pentru anul 2021 Direcția de Asistență Socială își propune următoarele obiective:

Obiectiv 1. Licențierea unui serviciu social destinat persoanelor şi familiilor aflate în situaţii de dificultate.

Obiectiv 2. Implicarea comunității în activitatea de asistență socială, inclusiv prin acțiuni de voluntariat, donații, sponsorizări, etc.

Obiectiv 3. Constituirea unei echipe mixte, multidisciplinare, în vederea acordării Pachetului minimal de servicii sociale pentru copil și familie.

Obiectiv 4. Angajarea de personal calificat în domeniul asistenței sociale conform organigramei si statului de funcții aprobate de Consiliul local.

Obiectiv 5. Dezvoltarea și diversificarea serviciilor sociale, în funcție de nevoile identificate.

Obiectiv 6. Informarea publicului cu privire la beneficiile și serviciile de asistență socială existente în comunitate și condițiile în care pot fi accesate.

Obiectiv 7. Formarea profesională continuă în vederea creșterii performanței personalului angajat în cadrul Direcției de asistență socială.

Obiectiv 8. Promovarea prevenției ca măsură de importanță majoră în activitatea de asistență socială.

**B. Identificarea grupurilor vulnerabile și a priorităților de dezvoltare a serviciilor sociale**

Planul anual de acțiune conține priorități locale și ține cont de nevoile comunității așa cum sunt ele desprinse din experiența activității de asistență socială desfășurată până în prezent. Grupurile vulnerabile identificate sunt cele excluse de pe piața forței de muncă, din sistemul de educație, sănătate și cele care locuiesc în condiții improprii din cauza lipsei locuințelor sociale.

Principalele grupuri vulnerabile din municipiul Câmpulung Moldovenesc sunt:

**1.Familii cu copii, aflate în dificultate, cu următoarele probleme sociale:**

a) lipsa locuinței;

b) lipsa actelor de identitate;

c) resurse financiare insuficiente și dificultăți în gestionarea lor;

d) familii cu climat social defavorabil;

e) abandonul școlar și delincvență juvenilă;

f) probleme de sănătate;

**2. Persoane vârstnice, cu următoarele probleme sociale:**

a) sănătatea precară;

b) venituri mici în raport cu necesitățile;

c) izolare, singurătate;

d) capacitatea scăzută de autogospodărire;

e) absența suportului pentru familia care are în îngrijire un vârstnic dependent;

e) un număr insuficient de locuri în Centrele rezidențiale pentru bătrâni din județ;

f) lipsa locuinței.

**3. Persoane cu handicap (minori și adulți), cu următoarele probleme sociale:**

a) accesibilitatea, inclusiv în propria locuință;

b) lipsa locurilor de muncă protejate;

c) lipsa profesioniștilor în servicii specializate;

d) atitudinea discriminatorie a societății;

e) situația materială precară;

f) absența suportului pentru familia care are în întreținere persoana cu handicap;

g) un număr insuficient de locuri în Centrele de recuperare și reabilitare a persoanelor cu handicap din județ;

h) lipsa locuinței;

**4.** **Alte persoane aflate în situații de risc de excluziune socială, care se confruntă cu diferite probleme:**

a) lipsa educației și a unei calificări care să le permită găsirea unui loc de muncă;

b) dependența de alcool;

c) lipsa de informare;

d) neacceptarea situației în care se află;

e) condiții improprii de locuit;

f) delicvență;

g) sărăcie.

**II. Planificarea acțiunilor pentru realizarea obiectivelor**

|  |  |  |  |
| --- | --- | --- | --- |
| **Nr.**  **crt.** | **Obiective** | **Acțiuni** | **Sursa de**  **finanțare** |
| 1. | Licențierea unui serviciu social destinat persoanelor şi familiilor aflate în situaţii de dificultate. | 1. Proiect de hotărâre privind înființarea serviciului social și aprobarea Regulamentului de Organizare și Funcționare.  2. Demararea procedurilor privind licențierea serviciului social, cu respectarea standardelor specifice minime obligatorii de calitate.    3. Înaintarea întregii documentații Ministerului Muncii și Justiției Sociale/Autoritatea Națională pentru Persoanele cu Dizabilități în vederea obținerii licenței de funcționare. | Buget  local |
| 2. | Implicarea comunității în activitatea de asistență socială, inclusiv prin acțiuni de voluntariat, donații, sponsorizări etc. | 1. Reorganizarea Consiliului comunitar consultativ și includerea în componența sa a reprezentanților bisericii, scolii, poliției, organizațiilor neguvernamentale și mediului de afaceri.    2. Încurajarea acțiunilor de voluntariat inițiate de societatea civilă și atragerea de voluntari la acțiunile organizate de primărie.  3. Colaborarea cu toate unitățile școlare pentru identificarea minorilor cu părinți plecați la muncă in străinătate și monitorizarea acestora pentru a preveni abandonul școlar, delicvența juvenilă și alte situații de risc. | Buget  local |
| 3. | Constituirea unei echipe mixte, multidisciplinare, în vederea acordării Pachetului minimal de servicii sociale pentru copil și familie. | 1. Identificarea membrilor echipei care pot face parte din echipa mixtă, multidisciplinară.  2. Întocmirea documentației în vederea emiterii dispoziției primarului privind constituirea echipei mixte, multidisciplinare.  3. Identificarea cazurilor care necesită acordarea Pachetului minimal de servicii sociale pentru copil și familie.  4. Colaborarea cu echipa mixtă constituită la nivel județean. | Buget  local |
| 4. | Angajarea de personal calificat în domeniul asistenței sociale conform organigramei si statului de funcții aprobate de Consiliul local. | 1. Demararea procedurilor pentru ocuparea posturilor vacante de asistenți sociali.  2. Angajarea de asistenți personali pentru persoanele cu handicap, adulți și copii. | Buget  local |
| 5. | Dezvoltarea și diversificarea serviciilor sociale, în funcție de nevoile identificate | 1**.** Identificarea șiîntocmirea unei baze de date cu potențialii beneficiari de servicii sociale pe fiecare grup vulnerabil.  2. Colaborarea cu asociațiile și fundațiile acreditate din municipiul Câmpulung Moldovenesc și studierea posibilității externalizării unor servicii sociale pentru care dețin licență.  3. Întocmirea unui studiu privind eficiența achiziționării unor locuințe sociale tip container modular.    4. Acordarea de fonduri nerambursabile asociațiilor si fundațiilor acreditate care depun proiecte pentru sprijinirea persoanelor din grupurile vulnerabile.  5. Acordarea ajutoarelor în natură, familiilor cu copii de vârstă școlară, pentru prevenirea abandonului școlar.  6. Organizarea unor acțiuni cultural educative pentru copii și tineri dar si pentru persoanele vârstnice, pentru a stimula socializarea și a preveni izolarea acestora. | Buget  local |
| 6**.** | Informarea publicului cu privire la serviciile de asistență socială existente în comunitate și condițiile in care pot fi accesate. | 1. Publicarea pe site a serviciilor sociale și beneficiilor de asistență socială care pot fi solicitate și a actelor necesare pentru obținerea lor.  2. Publicarea formularelor de cereri, declarații etc. necesare pentru întocmirea dosarelor.  3. Publicarea listelor cu beneficiarii de venit minim garantat și cu cei obligați sa presteze ore de muncă. | Buget  local |
| 7. | Formarea profesională continuă în vederea creșterii performanței personalului angajat în cadrul Direcției de asistență socială. | 1**.** Alocarea de sume în bugetul local pentru cursuri de perfecționare profesională a funcționarilor și salariaților.  2. Realizarea unor schimburi de experiență pentru a implementa inițiative de succes aplicate în alte localități. | Buget  local |
| 8. | Promovarea prevenției ca măsură de importanță majoră în activitatea de asistență socială. | 1. Identificarea persoanelor aflate în situații de vulnerabilitate.  2. Informarea și consilierea persoanelor aflate situații de risc social.  3. Colaborarea cu parteneri și factori din comunitate interesați. | Buget local |

**III. IMPLEMENTAREA ȘI MONITORIZAREA PLANULUI ANUAL DE ACȚIUNE**

Implementarea Planului anual de acțiune se face de către Direcția de Asistență Socială, cu participarea tuturor serviciilor și compartimentelor din aparatul de specialitate al primarului, a partenerilor, a beneficiarilor și a tuturor instituțiilor cu responsabilități din comunitate.

Pentru a urmări realizarea obiectivelor stabilite în Planul anual de acțiune este nevoie de o monitorizare permanentă și de evaluarea rezultatelor activităților întreprinse.

Pe parcursul procesului de monitorizare și evaluare se vor lua în considerare următorii indicatori:

- protecția copilului și prevenirea separării de familie;

- combaterea sărăciei și a riscului de excluziune socială;

- îmbunătățirea calității vieții beneficiarilor ca urmare a acordării beneficiilor și serviciilor sociale;

- stabilirea unor proceduri flexibile de lucru cu publicul în funcție de nevoile apărute.

În raportul anual de activitate al Direcției de asistență socială se va prezenta modul de implementare al prezentului plan anual de acțiune.

Întocmit

Director executiv,

Crăciunescu Diana - Mihaela

Asistent social,

Manea Alina - Ramona